Tartu Vana Anatoomikum 2022. aastal
**Vana Anatoomikum** on Tartus Toomemäel (Uppsala 10, 2018. aastani Lossi 38) Tartu Ülikooli arstiteaduskonna õppehooneks ehitatud klassitsistlik hoone. Pärast Uue Anatoomikumi valmimist 1888. aastal on hoone tuntud Vana anatoomikumina.

Ehitus
------

August Schuchi litograafia "Anatoomikum" umbes 1820. aastast. Tiibhooneid ei ole veel rajatud
### Rotund

Algehitiseks oli madala kupliga klassitsistlik rotund, mis toetus nelinurksele rustikapindadega soklikorrusele. Hoone on ehitatud ülikooli arhitekti Johann Wilhelm Krause projekti järgi aastatel 1803–1805. Rotundi ja sokliehitise seovad ühtseks tervikuks neli Toscana pilastrite ja kolmnurkviiludega risaliiti. Rotundil on kõrged kitsad aknad, mille alaosas on balustrid, ülal aga väiksemad *mezzanino*-aknad.

Peakorrusel asus amfiteatrina ehitatud ringauditoorium. Selle lagi toetus kaheksale sambale (need kõrvaldati aastal 1856). Auditooriumi seintel olid Karl August Senffi *grisaille*-maalingud. Anatoomikumi kompleksi kuulusid ka luukamber ja surnukuur.

### Esimene laiendus

Aastatel 1825–1827 ehitati J. W. Krause projekti järgi rotundile külge kahekorruselised poolkaarjad tiibhooned. Ehitise kujundus lähtub palladionistliku ringhoovi motiivist. 

Jalutuskäik ümber Tartu ülikooli vana anatoomikumi 2017. aasta oktoobris.
### Teine laiendus

Aastail 1856–1860 pikendati (arhitekt Carl Rathhausi projekti järgi) anatoomikumi tiibehitisi veel ühe järgu võrra. Ühele tiivale ehitati puust juurdeehitis 1911. aastal.

Professorid
-----------

Vana Anatoomikum 2017. aasta talvel.
Selles hoones on töötanud Karl Friedrich Burdach, Carl Wilhelm von Kupffer, August Rauber, Friedrich Bidder, Rudolf Buchheim, Oswald Schmiedeberg, Nikolai Pirogov, Carl Wilhelm von Kupffer, Martin Heinrich Rathke, Jakob Ernst Arthur Böttcher, Martin Ernst Styx, Johann Friedrich von Erdmann, Bernhard Körber, Rudolf Albert Martin Boehm, Eduard Rudolf Kobert, Nikolai Burdenko, Walter Siegfried Loewe, Georg Kingisepp, Siegfried Talvik, Gerhard Rooks, Lembit Allikmets jt.

Õppetöö
-------

Vanas anatoomikumis toimus õppetöö kuni 1999. aastani, mil valmis Biomeedikum.

2002. aasta kevadel-suvel tegutses Vanas Anatoomikumis ajutiselt Eesti Üliõpilaste Selts, sest EÜSi ajalooline seltsimaja aadressil Jaan Tõnissoni 1 oli renoveerimisel.

Aastal 2014 valmis Vana Anatoomikumi ühes tiivas Tartu Ülikooli haridusuuenduskeskus. Selles toimuvad õpetajakoolituse seminarid ja praktikumid, täiendusõpe ning kohalikud ja rahvusvahelised seminarid.

Aastast 2024 pärast pōhjalikku renoveerimist, asus majas tööle Tartu Ülikooli infotehnoloogia osakond.

Galerii
-------

* Vana anatoomikum enne 1825. aastatVana anatoomikum enne 1825. aastat
* August Matthias Hageni graafiline leht "Tartu anatoomikum" (1827–1828), esimene laiendusAugust Matthias Hageni graafiline leht "Tartu anatoomikum" (1827–1828), esimene laiendus
* Pärast esimest laiendustPärast esimest laiendust
* Anatoomikum. Louis Höflinger. 1860, teine laiendusAnatoomikum. Louis Höflinger. 1860, teine laiendus
* u 1995u 1995
* 20142014
* AuditooriumAuditoorium
* Vaade anatoomikumile toomkiriku kohaltVaade anatoomikumile toomkiriku kohalt

Vaata ka
--------

* Uus Anatoomikum
* Biomedicum

Viited
------

1. ↑  Maret Eimre, Vana anatoomikum Toomemäel.
2. ↑  "Arhiivikoopia". Originaali arhiivikoopia seisuga 26. oktoober 2015. Vaadatud 30. novembril 2015.`{{netiviide}}`: CS1 hooldus: arhiivikoopia kasutusel pealkirjana (link)

Kirjandus
---------

* Toomsalu, M. "Tartu Ülikooli Vana Anatoomikumi professorid", 2002
* Pärtelpoeg, A. "Üks ja ainus härra "Manna", 2010
* Maiste, J. "Johann Wilhelm Krause 1757-1828. Linnaehitajana Tartus (3. osa)", Eesti Keele Sihtasutus 2011
* Siilivask, K. "Tartu Ülikooli ajalugu 1632-1982", Tallinn : Perioodika, 1985

Välislingid
-----------

|  |  |
| --- | --- |
|  | Pildid, videod ja helifailid Commonsis: **Vana anatoomikum**
 |

* Vanast anatoomikumist Tartu Ülikooli Muuseumi lehel. lehel
* Kultuurimälestise id puudub